DECIZIA COMISIEI
din 2 august 2007
de aprobare a modificării programului de eradicare a brucelozei bovine din Italia pentru anul 2007, aprobat prin Decizia 2006/875/CE, în ceea ce privește bruceloza bivolilor din Caserta, regiunea Campania
[notificată cu numărul C(2007) 3692]
(2007/561/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 24 alineatul (6),
întrucât:
(1)
Decizia 90/424/CEE prevede posibilitatea unei contribuții financiare comunitare destinate programelor naționale privind eradicarea, controlul și monitorizarea bolilor animalelor, precum și a zoonozelor menționate în prezenta decizie, inclusiv bruceloza bovinelor.
(2)
În conformitate cu Decizia 2006/875/CE a Comisiei din 30 noiembrie 2006 de aprobare a programelor de eradicare și monitorizare a bolilor animalelor, a anumitor forme de encefalopatie spongiformă transmisibilă și pentru prevenirea zoonozelor prezentate de statele membre pentru anul 2007 (2), s-a adoptat programul privind eradicarea brucelozei bovine, prezentat de către Italia pentru perioada 1 ianuarie 2007-31 decembrie 2007.
(3)
Situația referitoare la bruceloza bivolilor în Campania, îndeosebi în provincia Caserta, este îngrijorătoare, astfel cum s-a arătat într-o prezentare a Italiei în cadrul Comitetului permanent pentru lanțul alimentar și sănătatea animală din 5-6 martie 2007.
(4)
În consecință, Italia a prezentat Comisiei un plan special de control privind eradicarea brucelozei bivolilor în Caserta, inclusiv măsuri specifice consolidate privind identificarea animalelor și vaccinarea acestora.
(5)
Măsurile propuse de Italia sunt conforme cu legislația veterinară comunitară și, în special, cu criteriile comunitare privind eradicarea brucelozei bivolilor.
(6)
Prin urmare, planul special de control privind eradicarea brucelozei bivolilor în Caserta trebuie adoptat ca parte integrantă a programului privind eradicarea brucelozei bovine în Italia, pentru anul 2007.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prin urmare, se adoptă planul special de control privind eradicarea brucelozei bivolilor în Caserta, astfel cum a fost prezentat de Italia la 7 iunie 2007, pentru perioada 1 iulie-31 decembrie 2007.
Planul special de control este inclus în cadrul programului privind eradicarea brucelozei bovine în statul membru respectiv, astfel cum a fost aprobat în conformitate cu articolul 2 alineatul (1) din Decizia 2006/875/CE.
Articolul 2
Prezenta decizie se adresează statelor membre.
Adoptată la Bruxelles, 2 august 2007.